SET ภาคเช้าร่วง 13 จุด เหตุตลาดหุ้นตปท.ไม่สดใส-แรงขายหุ้นกลุ่มพลังงานนำตลาด
SET ภาคเช้าร่วง 13 จุด เหตุตลาดหุ้นตปท.ไม่สดใส-แรงขายหุ้นกลุ่มพลังงานนำตลาด โดย ณ เวลา 11.48 น. ดัชนีอยู่ที่ระดับ 1,824.13 จุด ลบ 13.36  จุด หรือลดลง 0.73% ด้วยมูลค่าซื้อขาย 24,187.58 ล้านบาท
30 ม.ค. 2561

ผู้สื่อข่าวรายงานว่า ดัชนีหุ้นไทยภาคเช้า ณ เวลา 11.48 น. อยู่ที่ระดับ 1,824.13 จุด ลบ 13.36  จุด หรือลดลง 0.73% ด้วยมูลค่าซื้อขาย 24,187.58 ล้านบาท โดยดัชนีปรับตัวลงตามทิศทางตลาดหุ้นต่างประเทศ ขณะที่มีแรงขายนำออกมาในหุ้นกลุ่มพลังงาน โดยเฉพาะ PTT-PTTEP-BANPU ฉุดให้ภาพรวมตลาดอ่อนตัวลง
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย กล่าวว่า ตลาดหุ้นไทยเช้านี้ปรับตัวลง 10 จุด เป็นไปในทิศทางเดียวกับตลาดต่างประเทศที่มีความผันผวนมากขึ้น โดยตลาดหุ้นในภูมิภาคเอเชียเช้านี้ติดลบกันทั่วหน้า
ส่วนตลาดหุ้นไทยเห็นว่าวานนี้(29ม.ค.)วอลุ่มเทรดหดตัวลงมา สะท้อนให้เห็นว่าการปรับขึ้นของดัชนีฯได้รับแรงหนุนจากเม็ดเงินใหม่น้อยลง ทำให้ Sentiment การลงทุนแย่ลง และต้องเผชิญกับแรงขายทำกำไรมากขึ้น ทำให้ไปกดดันตลาดฯ
อย่างไรก็ดี มองว่าการพักตัวเป็นแค่ระยะสั้น เนื่องจากต่อไปนักลงทุนก็จะไปสนใจที่การทยอยประกาศผลประกอบการของบริษัทจดทะเบียน และตัวเลขเศรษฐกิจต่อไป พร้อมให้แนวรับ 1,825 จุด ส่วนแนวต้าน 1,840 จุด